《寄答遂堂先生》
清代·任瑗

忆坐冰斋夏日凉，归来两见菊花黄。怀奇敢望孔文举，推毂还闻盛孝章。

鸥梦不知江水阔，鸿音时隔岭云长。可知寂寞墙东客，录尽床头种树方。

作者简介：（1693—1774）江苏山阳人，字恕庵，号东涧。年十八，不应科举，讲学静坐三年。后又改治程朱理学。乾隆元年，应博学鸿词试罢归。遂决志不复出。有《纂注朱子文类》、《论语困知录》、《易学象数传心录》、《六溪山房文稿》、《六有轩存稿》等。